הרפתקאות טינטין: תעלומת החד-קרן

הרפתקאות טינטין: תעלומת החד-קרן (באנגלית: The Adventures of Tintin: Secret of the Unicorn) הוא סרט הנפשה ממוחשבת אמריקאי. הסרט בוים על ידי סטיבן ספילברג ועלה לאקרנים בארצות הברית ב-23 בדצמבר 2011. בטקס שנערך בינואר 2012 זכה הסרט בפרס גלובוס הזהב בקטגוריית סרט האנימציה הטוב ביותר. הסרט הוא עיבוד קולנועי לשלושה ספרי קומיקס בסדרת הקומיקס הרפתקאותיו של טינטין: "הסרטן בעל צבתות הזהב", "תעלומת ה"חד-קרן"", ו"אוצרו של רקהם האדום" מאת האמן הבלגי הרז'ה. עלילת הסרט מתמקדת בהרפתקאותיו של העיתונאי הבלגי הצעיר טינטין (מגולם על ידי ג'יימי בל). טינטין מגלה קלף שחושף את קיומו של אוצר הקבור בספינה שטבעה בלב ים. לאחר היכרות עם רב החובל קפטן האדוק (מגולם על ידי אנדי סירקיס) על סיפון ספינת מטען הם יוצאים יחד עם כלבו הנאמן שלגי וצמד הבלשים תומסון ותומפסון (מגולמים על ידי סיימון פג וניק פרוסט), לחפש אחר האוצר האבוד של שודד הים רקהם האדום. טינטין (ג'יימי בל) - הדמות הראשית. כתב עיתון בלגי צעיר. הוא סקרן, אמיץ, אוהב הרפתקאות ונחוש מאוד. שלגי או סנואי - כלבו הלבן (מסוג פוקס טרייר) של טינטין המלווה אותו לאורך מסעותיו. רב החובל קפטן האדוק (אנדי סירקיס) - רב חובל שיכור וחביב. חברו הטוב ביותר של טינטין, היוצא ביחד עמו אל מציאת האוצר. תומסון (סיימון פג) ותומפסון (ניק פרוסט) - צמד בלשים שלומיאלים הפועלים בשירות הסקוטלנד יארד וחבריו הטובים של טינטין. שודד הים רקהם האדום (דניאל קרייג) - שודד ים מרושע שרודף את טינטין משום שסבור כי גנב אוצר יקר. רקהם הוא הנבל הראשי של הסרט. סטיבן ספילברג רכש את הזכויות להפקת סרטים על דמותו של טינטין זמן קצר לפני מותו של הרז'ה בשנת 1983. בנובמבר 2002 רכשו אולפני דרימוורקס את הזכויות להפקת הסרטים אשר יתבססו על עלילת סדרת ספרי טינטין. ב-15 מאי 2007, סטיבן ספילברג, פיטר ג'קסון וסטייסי סניידר הודיעו על כך שבכוונתם להפיק טרילוגיית סרטים אשר תתבסס על סדרת ספרי טינטין, אשר יופקו באמצעות גרפיקה ממוחשבת. לדבריהם, סרט לייב אקשן לא היה עושה חסד עם המקור. במקור הסרט היה אמור להיות מבוסס על ספרי הקומיקס שבעת כדורי הבדולח ואסירי השמש, אולם התסריטאי אנתוני הורוביץ ציין כי אלה יהוו בסיס לסרט ההמשך ופיטר ג'קסון אף אישר שהוא ייקח על עצמו את בימוי הסרט לאחר סיום העבודה על טרילוגיית ההוביט. ביולי 2009 ג'קסון ציין כי הספריום המועדפים עליו הם שבעת כדורי הבדולח, אסירי השמש, פרשת קלקולוס והאי השחור אך הוא הצהיר כי טרם החליט מה מן הספרים יהיה בסיס לסרט ההמשך, הוא אף הוסיף כי הטיסה לירח והחוקרים על הירח צפויים להוות בסיס לסרט השלישי בסדרה. בדצמבר 2011 סטיבן ספילברג אישר כי העבודה על הסרט השני בעיצומה וכי לדעתו יינתן תפקיד גדול יותר לדמויות הבלשים תומפסון ותומסון. הסרט השני יופק על ידי ספילברג ויבויים על ידי פיטר ג'קסון. בפברואר 2012 ספילברג הודיע כי הושלם כתיבת סיפור המסגרת וכי הסרט יתבסס על שני ספרים. במאי 2012 התסריטאי הורוביץ חשף כי ייתכן ופרופסור קלקוּלוּס יופיע בסרט. בעת מסיבת עיתונאים בבלגיה לרגל בכורת ההוביט: מסע בלתי צפוי בדצמבר 2012 פיטר ג'קסון חשף כי התוכנית על סרט המשך לטינטין תחל כבר בשנת 2013 על מנת לנסות להוציא לאקרנים את הסרט בשנת 2015. במרץ 2013 בעת ביקורו בהודו לרגל הצלחת הסרט לינקולן סטיבן ספילברג נשאל על ידי הטיימס אוף אינדיה בקשר למעמד הסרט, בתגובה הוא השיב כי "אל תתפסו אותי במילה, אבל אנחנו מקווים שייצא בסביבות חג המולד של שנת 2015. אנחנו יודעים על איזה ספרים נתבסס, אנחנו לא יכולים לחלוק זאת עכשיו אבל אנחנו מערבים שני ספרים." הוא סירב לאשר או לדחות ניחושים מטעם העיתונאים באשר לשמות הספרים, אך כשנשאל על הספר הלוטוס הכחול הוא אמר שזה יכול להיות בסיס לסרט השלישי. ביוני 2015 ג'יימי בל הצהיר כי סרט ההמשך נקרא טינטין ומקדש השמש וכי הוא מקווה שהצילומים יתחילו בתחילת 2016 לשחרור אפשרי בסוף 2017 או בתחילת 2018. מאוחר יותר בנובמבר, הורביץ אמר כי הוא כבר לא עובד על סרט ההמשך, ולא יודע אם הוא עדיין בפיתוח ובמרץ 2016 הוא אישר כי התסריט שכתב לסרט ההמשך בוטל. במרץ 2016, דווח באתר Scout.co.nz שפיטר ג'קסון יפיק את סרט ההמשך ולא יביים. האתר גם הודיע כי סרט טינטין שלישי נמצא בפיתוח, כשג'קסון ישמש כמפיק בכיר. דווח כי בל וסרקיס ישובו לדובב את דמותם בשני הסרטים. מאוחר יותר הודיע ספילברג כי ג'קסון עדיין קשור לביום סרט ההמשך, וכי הוא ייכנס לעבודה ברגע שג'קסון ישלים עוד הפקה של אמבלין פרטנרס / דרימוורקס. במרץ 2018 חזר ספילברג על האמור ואמר כי "פיטר ג'קסון צריך לעשות את החלק השני. בדרך כלל, אם הכל ילך כשורה, בקרוב הוא יתחיל לעבוד על התסריט. מכיוון שנדרשות שנתיים של עבודות אנימציה על הסרט, לא הייתי מצפה לראות את זה לפני שלוש שנים. אבל פיטר ייצמד לזה. טינטין לא מת!". בראיונות לאחר מכן באותה שנה, ג'קסון אישר את כוונתו ליצור סרט טינטין נוסף, אבל אמר שעדיין לא נכתב תסריט. את המוזיקה לסרט כתב והלחין ג'ון ויליאמס, המוזיקאי שהלחין את המוזיקה לסרטיו הרבים של ספילברג. הפסקול של הסרט זכה לביקורות חיוביות מאוד ממבקרים. רשימת השמעה מדיה וקבצים בנושא הרפתקאות טינטין: תעלומת החד-קרן בוויקישיתוף אתר האינטרנט הרשמי של הרפתקאות טינטין: תעלומת החד-קרן "הרפתקאות טינטין: תעלומת החד-קרן", במסד הנתונים הקולנועיים IMDb (באנגלית) "הרפתקאות טינטין: תעלומת החד-קרן", באתר נטפליקס "הרפתקאות טינטין: תעלומת החד-קרן", באתר AllMovie (באנגלית) "הרפתקאות טינטין: תעלומת החד-קרן", באתר Rotten Tomatoes (באנגלית) "הרפתקאות טינטין: תעלומת החד-קרן", באתר Box Office Mojo (באנגלית) "הרפתקאות טינטין: תעלומת החד-קרן", באתר Metacritic (באנגלית) "הרפתקאות טינטין: תעלומת החד-קרן", במסד הנתונים הקולנועיים KinoPoisk (ברוסית) אבנר שביט‏, "הרפתקאות טינטין": סטיבן ספילברג מציג סרט מסחרר אך משעמם, באתר וואלה, 4 בנובמבר 2011 שמוליק דובדבני, "הרפתקאות טין טין": הגזמה על חשבון פשטות, באתר ynet, 4 בנובמבר 2011